Phil Foden

Philip Walter "Phil" Foden (s. 28. toukokuuta 2000 Stockport) on englantilainen jalkapalloilija, pelipaikaltaan keskikentän keskustan pelaaja. Hän edustaa Englannin Valioliigassa pelaavaa Manchester Cityä ja on pelannut Englannin A-maajoukkueessa syyskuusta 2020 alkaen.

Seurajoukkueura 
Lapsuudestaan saakka Manchester Cityä kannattanut Foden liittyi seuran juniorijoukkueeseen ollessaan kahdeksanvuotias. Cityn edustusjoukkueen kokoonpanoon hänet nimettiin ensimmäisen kerran Mestarien liigan ottelussa Celticiä vastaan joulukuussa 2016. Kentälle hän ei vielä tuolloin päässyt. Ensiesiintymisensä Cityn ykkösjoukkueessa hän teki Mestarien liigan ottelussa Feyenoordia vastaan marraskuussa 2017 tultuaan vaihdosta kentälle. Saman vuoden joulukuussa hänestä tuli ottelussa Šah’tar Donetskia vastaan nuorin englantilaispelaaja, joka on pelannut avauskokoonpanossa Mestarien liigan ottelussa.

Kansallisissa kilpailuissa Foden debytoi Cityn ykkösjoukkueessa kymmenen päivää myöhemmin tultuaan vaihdosta kentälle Valioliigan ottelussa Tottenhamia vastaan. Kolme päivää myöhemmin hän pelasi avauskokoonpanossa Liigacupin puolivälieräottelussa Leicesteriä vastaan. Cityn voittamassa Liigacupin loppuottelussa Arsenalia vastaan hän pääsi viime hetkillä vaihdosta kentälle ja voitti ensimmäisen aikuisten tittelinsä. Muutamaa kuukautta myöhemmin hänestä tuli kaikkien aikojen nuorin Valioliigan mestaruuden voittanut pelaaja. Kauden aikana hän pelasi viidessä ottelussa, kaikissa vaihtopelaajana. 

Elokuussa 2018 Foden pelasi avauskokoonpanossa Cityn voittaessa FA Community Shield -ottelussa Chelsean. Ensimmäisen maalinsa Cityn edustusjoukkueessa hän teki Liigacupin ottelussa Oxfordia vastaan saman vuoden syyskuussa. Hän pelasi Liigacupin mestaruuden voittaneessa Cityssä kaikkiaan neljä ottelua, ei kuitenkaan finaalia. Maaliskuussa 2019 hän teki ensimmäisen Mestarien liigan maalinsa ottelussa Schalkea vastaan. Valioliigassa hän pääsi ensimmäisen kerran avauskokoonpanoon huhtikuussa Cardiffia vastaan. Ensimmäisen valioliigamaalinsa hän teki myöhemmin samassa kuussa Tottenhamia vastaan. Hän pelasi Cityn mestaruuteen päättyneellä kaudella kaikkiaan 13 ottelussa. FA-cupissa hän teki kolmessa pelaamassaan ottelussa kolme maalia, muttei päässyt pelaamaan kolmella viimeisellä kierroksella Cityn voittaessa FA-cupin mestaruuden.

Kaudella 2019–2020 Foden pelasi Valioliigassa 23 ottelua, joista avauskokoonpanossa yhdeksän kertaa. Hän teki kesäkuussa maalin Arsenalia vastaan ja seuraavassa ottelussa kaksi maalia Burnleytä vastaan. Heinäkuussa hän osui Liverpoolia ja Watfordia vastaan. FA Cupissa hän teki tammikuussa maalin Port Valea vastaan. Manchester Cityn voittoon päättyneessä liigacupissa Foden pelasi viisi ottelua ja loppuottelussa täydet minuutit. Mestarien liigassa hän pelasi viisi ottelua ja teki Dinamo Zagrebia vastaan maalin niin vieras- kuin kotiottelussakin. Kauden alussa hän oli voittamassa Community Shieldiä.

Kaudella 2020–2021 Foden pelasi Valioliigassa 28 ottelua, joista avauskokoonpanossa 17. Hän teki yhdeksän ja syötti viisi maalia Cityn voittaessa mestaruuden. Hänet valiittiin Valioliigan vuoden nuoreksi pelaajaksi. Mestarien liigassa hän pelasi Cityn kaikki 13 ottelua ja oli yhtä vaille kaikissa otteluissa avauskokoonpanossa. Tappiollisen loppuottelun hän pelasi kokonaan. Hän teki maalin alkulohkopelissä Olympiakosia sekä molemmissa puolivälieräotteluissa Borussia Dortmundia vastaan. Cityn voittamassa Liigacupissa hän pelasi neljä ottelua, myös finaalin, ja viimeisteli kaksi maalia. FA Cupin viidessä pelissä hän teki kaksi maalia.

Foden pelasi kaudella 2021–2022 kaikkiaan 28 valioliigaottelua, joista avauskokoonpanossa 24. Hän viimeisteli yhdeksän maalia ja antoi viisi maalisyöttöä Cityn voittaessa jälleen mestaruuden. Hänet valiittiin toisena vuonna peräkkäin Valioliigan vuoden nuoreksi pelaajaksi.  Mestarien liigan yhdessätoista ottelussa hän teki kolme ja syötti kaksi maalia. FA Cupissa hän pelasi neljä ja Liigacupissa kaksi ottelua, ja teki kummassakin kilpailussa yhden maalin.

Kaudella 2022–2023 Foden teki lokakuussa valioliigauransa ensimmäisen hattutempun Cityn maalein 6–3 voittamassa kotiottelussa Manchester Unitedia vastaan.

Maajoukkueura 
Foden on pelannut lukuisissa Englannin juniorimaajoukkueissa. Hän pelasi kaikki ottelut Englannin saavuttaessa hopeaa alle 17-vuotiaiden EM-kilpailuissa 2017. Muutamaa kuukautta myöhemmin hän oli voittamassa saman ikäluokan maailmanmestaruutta. Hän pelasi kisojen kaikki ottelut ja teki kolme maalia, joista kaksi loppuottelussa Espanjaa vastaan. Hänet valittiin turnauksen parhaaksi pelaajaksi. Myöhemmin samana vuonna hän voitti BBC Young Sports Personality of the Year -palkinnon.

Alle 21-vuotiaiden EM-kilpailuissa 2019 Foden pelasi Englannin kaikki kolme ottelua ja teki maalin Ranskaa vastaan. Ensimmäisen A-maaottelunsa hän pelasi Kansojen liigan vierasottelussa Islantia vastaan syyskuussa 2020. Ottelun jälkeen hän ja Mason Greenwood rikkoivat koronasääntöjä kutsuessaan joukkueen hotellille naisseuraa. Pelaajat lähetettiin tämän seurauksena kotimatkalle kesken maajoukkuekomennuksen. Fodenilta jäi kaikkiaan neljä seuraavaa maaottelua väliin. Ensimmäiset kaksi maaottelumaaliaan hän teki kotiottelussa Islantia vastaan saman vuoden marraskuussa.

Kesän 2021 EM-kilpailuissa Foden pelasi avauskokoonpanossa kaksi ensimmäistä alkulohko-ottelua. Tämän jälkeen hän oli kolme ottelua sivussa ja pääsi vaihdosta kentälle vasta Tanskaa vastaan pelatun välieräottelun jatkoajalla. Tappiollisesta loppuottelusta hän oli sivussa jalkavamman vuoksi.

Foden on pelannut syyskuun 2022 loppuun mennessä kaikkiaan 18 A-maaottelua, joissa hän on ollut avauskokoonpanossa 13 kertaa, ja tehnyt niissä kaksi maalia.

Lähteet 

Englantilaiset jalkapalloilijat
Vuonna 2000 syntyneet
Elävät henkilöt